Document ID: 31984R2626

*****
ΚΑΝΟΝΙΣΜΟΣ (ΕΟΚ) αριθ. 2626/84 ΤΟΥ ΣΥΜΒΟΥΛΙΟΥ
της 15ης Σεπτεμβρίου 1984
περί τροποποιήσεως του άρθρου 1 του κανονισμού (ΕΟΚ) αριθ. 3180/78 περί τροποποιήσεως της αξίας της λογιστικής μονάδας που χρησιμοποιείται από το Ευρωπαϊκό Ταμείο Νομισματικής Συνεργασίας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη σχετικά με τους όρους προσχώρησης της Ελληνικής Δημοκρατίας και τις προσαρμογές των συνθηκών της 28ης Μαΐου 1979 (1), και ιδίως το παράρτημα VIII,
την πρόταση της Επιτροπής,
τη γνώμη της Νομισματικής Επιτροπής,
τη γνώμη του Διοικητικού Συμβουλίου του Ευρωπαϊκού Ταμείου Νομισματικής Συνεργασίας,
Εκτιμώντας:
ότι ο κανονισμός (ΕΟΚ) αριθ. 3180/78 του Συμβουλίου της 18ης Δεκεμβρίου 1978 (2), στο άρθρο 1, ορίζει την ευρωπαϊκή νομισματική μονάδα (ECU) ως άθροισμα ποσών των νομισμάτων των κρατών μελών·
ότι το ψήφισμα του Ευρωπαϊκού Συμβουλίου της 5ης Δεκεμβρίου 1978 που αφορά τη σύσταση του ευρωπαϊκού νομισματικού συστήματος διευκρινίζει, στο σημείο 2.3, ότι οι συντελεστές των νομισμάτων που συνθέτουν την ECU θα επανεξετασθούν και, αν υπάρξει ανάγκη, θα αναθεωρηθούν εντός προθεσμίας έξι μηνών από την έναρξη ισχύος του συστήματος και στη συνέχεια κάθε πέντε χρόνια ή κατόπιν αιτήσεως εάν ο συντελεστής ενός οιουδήποτε νομίσματος έχει μεταβληθεί κατά 25 %·
ότι η επανεξέταση που έλαβε χώρα κατέληξε στο συμπέρασμα για αναθεώρηση·
ότι, σύμφωνα με το σημείο 2.3 του ψηφίσματος του Ευρωπαϊκού Συμβουλίου της 5ης Δεκεμβρίου 1978, η αναθεώρηση πρέπει να γίνει λαμβανομένων υπόψη των βασικών οικονομικών κριτηρίων και δεν μπορεί, αυτή μόνη, να έχει ως αποτέλεσμα την τροποποίηση της εξωτερικής αξίας της ECU·
ότι το παράρτημα VIII της πράξης που είναι προσαρτημένη στη συνθήκη προσχώρησης της Ελληνικής Δημοκρατίας στις Ευρωπαϊκές Κοινότητες ορίζει ότι η συμμετοχή της δραχμής στην ECU πραγματοποιείται πριν από τις 31 Δεκεμβρίου 1985, στην περίπτωση που θα ελάμβανε χώρα, πριν από την ημερομηνία αυτή, αναθεώρηση της ECU·
ότι οι ελληνικές αρχές έχουν πάρει τα κατάλληλα μέτρα ώστε η συμμετοχή της δραχμής στην ECU να διενεργείται υπό συνθήκες που είναι σύμφωνες με την καλή λειτουργία της αγοράς της ECU,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Από τις 17 Σεπτεμβρίου 1984 η σύνθεση της ECU, όπως έχει καθορισθεί στο άρθρο 1 του κανονισμού (ΕΟΚ) αριθ. 3180/78, τροποποιείται ως εξής:
0,719 γερμανικό μάρκο
0,0878 λίρα στερλίνα
1,31 γαλλικό φράγκο
140 ιταλικές λίρες
0,256 ολλανδικό φιορίνι
3,71 βελγικά φράγκα
0,14 φράγκο Λουξεμβούργου
0,219 δανική κορόνα
0,00871 ιρλανδική λίρα
1,15 δραχμή
Άρθρο 2
Ο παρών κανονισμός αρχίζει να ισχύει στις 17 Σεπτεμβρίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Dromoland Castle, 15 Σεπτεμβρίου 1984.
Για το Συμβούλιο
Ο Πρόεδρος
A. DUKES
(1) ΕΕ αριθ. L 291 της 19. 11. 1979, σ. 17.
(2) ΕΕ αριθ. L 379 της 30. 12. 1978, σ. 1.

Labels: 2